b'\n_START_ARTICLE_\nKriokirurgija\n_START_PARAGRAPH_\nKriokirurgija (gr\xc5\xa1ko \xce\xba\xcf\x81\xcf\x8d\xce\xbf: kr\xc3\xbdos - leden mraz + \xcf\x87\xce\xb5\xce\xb9\xcf\x81\xce\xbf\xcf\x85\xcf\x81\xce\xb3\xce\xb9\xce\xba\xce\xae: cheirourgiki - ro\xc4\x8dno delo) je kirur\xc5\xa1ko odstranjevanje bolezensko spremenjenih delov telesa z zelo nizkimi temperaturami. Postopek izkori\xc5\xa1\xc4\x8da uni\xc4\x8devalno mo\xc4\x8d zamrzovanja na celice, saj se v slednjih tvorijo kristali ledu, zaradi katerih se v kon\xc4\x8dni fazi po\xc5\xa1kudujejo celi\xc4\x8dne membrane (plazmaleme) in celice tako propadejo. Ve\xc4\x8dja \xc5\xa1koda nastane pri po\xc5\xa1kodbi krvnih \xc5\xbeil, ki oskrbujejo obolelo tkivo.\n_START_SECTION_\nUporaba\n_START_PARAGRAPH_\nS pomo\xc4\x8djo kriokirurgije so navadna zdravi navadne bradavice, nevuse, keratoze in manj\xc5\xa1a ko\xc5\xbena rakasta obolenja, poleg tega pa tudi druga rakasta obolenja notranjih organov, kot so hepatocelularni karcinom, rak prostate, plju\xc4\x8dni rak, rak materni\xc4\x8dnega vratu ter rakasta obolenja v ustni votlini; v preteklosti so na ta na\xc4\x8din zdravili tudi hemoroide. Kriokirurgija je v splo\xc5\xa1nem bolj primerna za lokalizirane bolezni in tumorje, ki so ve\xc4\x8dji od 1 cm; na metastaze postopek zdravljenja navadno ne vpliva.\n_START_SECTION_\nMetode\n_START_PARAGRAPH_\nZa zamrzovanje se najpogosteje uporablja teko\xc4\x8di du\xc5\xa1ik, ki se ga lahko razpr\xc5\xa1i po obolelem tkivu, dostavi v tkivo preko posebne cevke, imenovane kriosonda (angle\xc5\xa1ko cryoprobe) ali pa se ga preprosto nanese s pomo\xc4\x8djo bomba\xc5\xbene blazinice ali pal\xc4\x8dke. Manj pogosto se uporablja trdno obliko ogljikovega dioksida (CO\xe2\x82\x82), imenovano suhi led, ki se nanese v obliki\xc2\xa0\xc2\xbbsne\xc5\xbene brozge\xc2\xab\xc2\xa0neposredno na tkivo (lahko se uporabi tudi me\xc5\xa1anico z acetonom), ali pa se uporabi kot pogonsko sredstvo uporabi argon z uporabo Joule-Thompsonovega pojava, kar omogo\xc4\x8da natan\xc4\x8dnej\xc5\xa1i nanos._NEWLINE_Prednost kriokirurgije je predvsem, da je minimalno invaziven postopek in je primernej\xc5\xa1a od tradicionalnih vrst kirurgije zaradi minimalne bole\xc4\x8dine, brazgotinjenja ter majhnih stro\xc5\xa1kov. Kljub vsemu pa obstaja dolo\xc4\x8dena stopnja tveganja za po\xc5\xa1kodbo zdravega tkiva, \xc5\xa1e posebej \xc5\xbeiv\xc4\x8devja. Lahko se pojavijo zmerne bole\xc4\x8dine in rde\xc4\x8dina, ki pa jih je mogo\xc4\x8de omiliti z analgetiki (npr. aspirin, ibuprofen ali paracetamol), mehurji s teko\xc4\x8do vsebino, ki obi\xc4\x8dajno izginejo v nekaj dneh, ter hipopigmentacija, zaradi ob\xc4\x8dutljivih melanocitov, ki propadejo \xc5\xbee pri temperaturi od -5\xc2\xb0C do -10 \xc2\xb0C.'